
A. Všeobecná časť

Cieľom zavedenia príspevku športovému reprezentantovi bolo podľa dôvodovej správy zabezpečiť štátom garantovanú úroveň hmotného zabezpečenia športových reprezentantov, ak ich dôchodky nedosahujú zákonom určenú hranicu príjmu, a to „dorovnaním ich dôchodku“ prostredníctvom tohto osobitného príplatku.
Predkladatelia zákona považovali takéto ocenenie vrcholových reprezentantov za opodstatnené najmä preto, že „vrcholoví reprezentanti vynakladajú úsilie, aby dosiahli životné úspechy a ocenenia a nemajú dostatočný priestor sa tak venovať iným oblastiam, v ktorých by si zabezpečili finančné prostriedky potrebné na bežný život“.
Od roku 2015, keď bola určená spomínaná príjmová hranica, došlo k nárastu sumy priemerného dôchodku. Vzhľadom na aktuálnu sumu priemerného starobného dôchodku sa upúšťa od pôvodného zámeru poskytovať príspevok športovému reprezentantovi v závislosti od výšky jeho dôchodkového príjmu a navrhuje sa priznať príspevok športovému reprezentantovi jednotne v sume 300 eur, 250 eur alebo 200 eur, podľa druhu získanej medaily. Cieľom navrhovanej úpravy je stanoviť sumu príspevku športovému reprezentantovi v nadväznosti na konkrétny druh získanej medaily, jednotne pre všetkých športových reprezentantov, a zároveň umožniť pravidelnú valorizáciu tejto sumy v závislosti od valorizácie dôchodkových dávok  odo dňa zvyšovania dôchodkových dávok.

B. Osobitná časť

K čl. I
K bodu 1 (§ 3)
§ 3 odsek 1 navrhovaného zákona stanovuje sumu príspevku športovému reprezentantovi. Výška príspevku za získané medailové ocenenia je odstupňovaná v zmysle medzinárodných štandardov. V odseku 2 sa navrhuje ustanoviť spôsob valorizácie príspevku, a to rovnakým spôsobom ako sa zvyšujú dôchodkové dávky podľa § 82 zákona č. 461/2003 Z. z. o sociálnom poistení v znení neskorších predpisov. 
K bodu 2 (§ 4 ods. 2)
Sumu príspevku už nebude ovplyvňovať suma dôchodkových príjmov športového reprezentanta, preto sa upúšťa od povinnosti žiadateľa, aby sumu takéhoto príjmu oznamoval platiteľovi príspevku.
K bodu 3 (§ 6 ods. 5)
Doterajšie ustanovenie § 6 ods. 5 sa stáva nadbytočným, pretože suma príspevku sa podľa tohto návrhu nebude znižovať a odnímať z dôvodu zvýšenia sumy dôchodkových dávok športového reprezentanta. 
K bodu 4 (§ 7 ods. 1 písm. c))
Vzhľadom na to, že sa návrhom zavádza pravidelné zvyšovanie súm príspevku športovému reprezentantovi, a to tak, aby zvyšovanie kopírovalo zvyšovanie dôchodkových dávok, je potrebné v zákone uviesť, že určovanie nových, zvýšených súm príspevku športovému reprezentantovi bude spadať do pôsobnosti Sociálnej poisťovne.
K bodu 5 (§ 12)
Nárok na výplatu príspevku športovému reprezentantovi vzniká podaním žiadosti o príspevok. Pokiaľ však ide o športového reprezentanta, ktorý už ku dňu účinnosti tohto návrhu je poberateľom príspevku športovému reprezentantovi, o zvýšenie príspevku na novú sumu platnú od 1. januára 2027, teda od účinnosti tohto zákona, nebude musieť žiadať, pretože mu vznikne zo zákona.
Príspevok športovému reprezentantovi je od 1. januára 2027 ustanovený pevnou sumou. Sumy uvedené v § 3 ods. 1 sa následne budú pravidelne valorizovať, a to prvýkrát po „januárovej valorizácii“ dôchodkov v roku 2027. Znamená to, že zákonom stanovené pevné sumy sa prvýkrát budú zvyšovať v roku 2028. Prvé zvýšenie v roku 2027 nastane len v tom prípade, ak by sa dôchodkové dávky v roku 2027 valorizovali okrem pravidelnej „januárovej valorizácie“ aj druhýkrát, teda „mimoriadne“, z dôvodu kumulatívneho medzimesačného rastu spotrebiteľských cien za domácnosti dôchodcov o viac ako 5 %. 
Naďalej sa zachováva súčasný právny stav, to znamená, že ak bol príspevok športovému reprezentantovi pred 1. januárom 2027 vyplatený neprávom alebo vo vyššej sume ako patril, o povinnosti vrátiť takéto sumy vyplatené pred 1. januárom 2027 bude rozhodovať platiteľ.

K čl. II
Navrhuje sa, aby zákon nadobudol účinnosť 1. januára 2027.

